Fyrsta eldisfyrirtækið hér á landi til að hljóta vottunina Fiskeldisfyrirtækið Arctic Fish hefur hlotið eftirsótta alþjóðlega umhverfisvottun Aquaculture Stewardship Council ( ASC ) , fyrst íslenskra fyrirtækja , að því er fram kemur í frétt frá Arctic Fish . Stjórnendur og starfsfólk Arctic Fish og dótturfélaga þess , seiðaeldisins Arctic Smolt á Tálknafirði , sjóeldisstöðvarinnar Arctic Sea Farm ( Dýrfiskur ) í Dýrafirði og vinnslufyrirtækisins Arctic Odda á Flateyri , hafa unnið að því undanfarin ár að undirbúa og uppfylla kröfur umhverfisstaðalsins sem vottunin byggir á og var hún staðfest af stjórn ASC í síðustu viku . Vottun ASC er hliðstæð alþjóðastaðlinum MSC en ASC er frábrugðinn að því leyti að hann hefur verið aðlagaður sérstaklega að eldisafurðum . Sigurður Pétursson , framkvæmdastjóri Arctic Fish , segir umhverfisaðstæður á Vestfjörðum með hreinan sjó , lágt hitastig , lítinn þéttleika í kvíum hindra viðgang sjúkdóma og því sé engin lyfjanotkun í eldi félagsins ólíkt því sem getur gerist í heitari sjó . „ Vottun ASC er staðfesting á þeim árangri sem við höfum náð og vottunin mun án efa hjálpa okkur í frekari sókn á erlendum mörkuðum þar sem kröfuharðir neytendur með mikla umhverfisvitund líta til afurða á borð við þær sem við framleiðum . Sá markhópur fer sífellt stækkandi og hann er tilbúinn til að greiða hærra verð fyrir vottaðar afurðir , “ segir Sigurður . Arctic Fish hóf starfsemi sína í silungseldi undir nafni Dýrfisks í Dýrafirði árið 2011 . Þar er fyrirtækið enn með meginstarfsemi sjóeldisins sem nú er rekið undir nafni Arctic Sea Farm . Verið er að byggja upp nýja og fullkomna seiðaeldisstöð hjá systurfélaginu Arctic Smolt í Tálknafirði og er móðurfélagið einnig að undirbúa frekari vöxt , m.a. í laxeldi , sem gert er ráð fyrir að verði meginsvið félagsins í framtíðinni í stað silungseldisins þar sem aðaláherslan hefur legið hingað til . Fyrsta skrefið í laxeldi Arctic Fish verður stigið í haust þegar fyrstu laxaseiðin verða sett út og verða þau framleidd í samræmi við umhverfisstaðla ASC .